钦定古今图书集成/明伦汇编/氏族典/第191卷 > 萧恭
## 钦定古今图书集成/明伦汇编/氏族典/第191卷 > 萧恭

按《金史萧恭传》，“恭字敬之，乃烈奚王之后也。父翊，天
辅间归朝，从攻兴中，遂以为兴中尹。师还，以恭为质。
子宗望伐宋，翊当领建、兴、成、川、懿五州兵，为万户军
帅，以恭材勇，使代其父行。师还，授德州防御使，改棣
州防御使。皇统间，改同知横海军节度使。丁父忧，起
复为太原少尹，累迁兵部侍郎，授世袭谋克。坐问禁”
中起居状，决杖夺一官。贞元二年，为同知大兴尹。岁
馀，迁兵部尚书，为宋国生日使，以母忧去官。起复为
侍卫亲军马步军都指挥使。四年，迁光禄大夫，复为
兵部尚书。是岁，经画夏国边界，还过临潼，失所佩金
牌，至太原，忧恚成疾，海陵复命给之。使至，恭已疾笃，
稽颡受命，俄顷而卒。海陵深悼惜之，赙赠甚厚。